তথ্যবিবরণী নম্বর : ১৯৪৬

**অধ্যাপক  শামসুজ্জামানের মৃত্যুতে তথ্য ও সম্প্রচার প্রতিমন্ত্রীর শোক**

ঢাকা, ১১ বৈশাখ (২৪ এপ্রিল) :

ন্যাশনাল ইনস্টিটিউট অভ্ ল্যাবরেটরি মেডিসিন অ্যান্ড রেফারেল সেন্টারের পরিচালক অধ্যাপক   
ডা. আবুল খায়ের মোহাম্মদ শামসুজ্জামানের মৃত্যুতে গভীর শোক ও দুঃখ প্রকাশ করেছেন তথ্য ও সম্প্রচার প্রতিমন্ত্রী ডা. মোঃ মুরাদ হাসান।

মন্ত্রী আজ এক শোকবার্তায় মরহুমের বিদেহী আত্মার মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি সমবেদনা জানান।

প্রতিমন্ত্রী বলেন, এদেশে ভাইরাল রেফারেল সেন্টার প্রতিষ্ঠার পথিকৃৎ ডা. শামসুজ্জামান আমৃত্যু দেশ ও মানুষের সেবা করে গেছেন। কর্তব্যনিষ্ঠ মহৎপ্রাণ এ চিকিৎসক মানুষের হৃদয়ে বেঁচে থাকবেন অনন্তকাল।

#

মাহবুবুর/সাহেলা/সঞ্জীব/আব্বাস/২০২১/২১২৫ ঘণ্টা

তথ্যবিবরণী নম্বর : ১৯৪৫

**বুয়েটের প্রাক্তন ভিসি প্রফেসর সফিউল্লাহর মৃত্যুতে বিজ্ঞান ও প্রযুক্তি মন্ত্রীর শোক**

ঢাকা, ১১ বৈশাখ (২৪ এপ্রিল) :

বুয়েটের প্রাক্তন ভিসি ড. ইঞ্জিনিয়ার এ এম এম সফিউল্লাহর মৃত্যুতে গভীর শোক ও দুঃখ প্রকাশ করেছেন বিজ্ঞান ও প্রযুক্তি মন্ত্রী স্থপতি ইয়াফেস ওসমান।

আজ এক শোকবার্তায় মন্ত্রী বলেন বুয়েট এবং আহসানউল্লাহ ইঞ্জিনিয়ারিং বিশ্ববিদ্যালয়ের ভিসি  হিসেবে তিনি অসামান্য অবদান রেখেছেন। তিনি বাংলাদেশের সর্ববৃহৎ রূপপুর পারমাণবিক বিদ্যুৎকেন্দ্রের ভৌত অবকাঠামো নির্মাণ বিষয়ে এক্সপার্ট প্যানেলের প্রধান হিসেবে প্রকল্পের কাজে সহায়তা করছিলেন ।

বিজ্ঞান ও প্রযুক্তি মন্ত্রী মরহুম অধ্যাপক সফিউল্লাহর বিদেহী আত্মার শান্তি কামনা করেন এবং তার শোকসন্তপ্ত পরিবারের সদস্যদের প্রতি গভীর সমবেদনা জানান।

উল্লেখ্য, অধ্যাপক সফিউল্লাহ আজ রাজধানীর একটি হাসপাতালে চিকিৎসাধীন অবস্থায় মৃত্যুবরণ করেন (ইন্না লিল্লাহি ওয়া ইন্না ইলাইহি রাজিউন)।

#

বিবেকানন্দ/সাহেলা/সঞ্জীব/আব্বাস/২০২১/২১০৫ ঘণ্টা

তথ্যবিবরণী নম্বর : ১৯৪৪

**মুক্তিযুদ্ধের আদর্শের জাতি বিনির্মাণে সুষ্ঠু সংস্কৃতি চর্চা অপরিহার্য**

**-ডাক ও টেলিযোগাযোগ মন্ত্রী**

ঢাকা, ১১ বৈশাখ (২৪ এপ্রিল):

ডাক ও টেলিযোগাযোগ মন্ত্রী মোস্তাফা জব্বার বলেছেন, মুক্তিযুদ্ধের আদর্শের জাতি বিনির্মাণের জন্য সুষ্ঠু সংস্কৃতি চর্চা অপরিহার্য। আজকের সাম্প্রদায়িকতা, নৈরাজ্য, জঙ্গিবাদ ও সন্ত্রাস বিস্তারের অন্যতম প্রধান কারণ সুষ্ঠু সংস্কৃতি চর্চার চরম সংকট। সংস্কৃতি চর্চা শক্তিশালী করতে না পারলে যে আদর্শের ভিত্তিতে বঙ্গবন্ধু বাংলাদেশ প্রতিষ্ঠা করেছিলেন তা নেতিবাচক পর্যায়ে উপনীত হবে। অপশক্তির বিরুদ্ধে মন্ত্রী সাংস্কৃতিক আন্দোলন জোরদার করতে সাংস্কৃতিক কর্মীদেরকে এগিয়ে আসার আহ্বান জানান।

মন্ত্রী আজ ঢাকায় বৃহত্তর ময়মনসিংহ সাংস্কৃতিক ফোরাম ও বৃহত্তর ময়মনসিংহ সমন্বয় পরিষদের যৌথ উদ্যোগে সদ্যপ্রয়াত বিশিষ্ট নাট্যজন এসএম মোহসীন আলী, চিত্রনায়ক ওয়াসিম এবং সাহিত্যিক সাঈদ আহমেদ আনিস স্মরণে আয়োজিত ভার্চুয়াল স্মরণ সভায় সভাপতির বক্তৃতায় এসব কথা বলেন।

অনুষ্ঠানে তথ্য ও সম্প্রচার প্রতিমন্ত্রী ডা. মোঃ মুরাদ হাসান, বৃহত্তর ময়মনসিংহ সমন্বয় পরিষদের সভাপতি আবুল কালাম আজাদ, জাতীয় কবি কাজী নজরুল বিশ্ববিদ্যালয়ের ভিসি প্রফেসর এসএম মোস্তাফিজুর রহমান, সাবেক সচিব আবদুস সামাদ, বিশিষ্ট সাংস্কৃতিক ব্যক্তিত্ব ম হামিদ, চিত্রনায়ক ইলিয়াস কাঞ্চন, বাংলাদেশ চলচ্চিত্র শিল্পী সমিতির সভাপতি মিশা সওদাগর, সাংস্কৃতিক ব্যক্তিত্ব মাহমুদ সাজ্জাদ, ড. খন্দকার শওকত হোসেন প্রমুখ বক্তৃতা করেন।

বৃহত্তর ময়মনসিংহ সাংস্কৃতিক ফোরামের সভাপতি এবং ডাক ও টেলিযোগাযোগ মন্ত্রী মোস্তাফা জব্বার সাংস্কৃতিক অঙ্গনে এসএম মোহসীন, চিত্রনায়ক ওয়াসিম এবং সাহিত্য অঙ্গনে সাঈদ আহমেদ আনিসের অবদান তুলে ধরেন। তিনি ঢাকা বিশ্ববিদ্যালয়ে স্বাধীনতা পূর্ব আন্দোলনের উত্তাল দিনগুলোতে এসএম মোহসীনের সাথে নাট্য আন্দোলনে এবং মন্ত্রী তার লেখা এক নদী রক্ত নাটক মঞ্চায়নে মোহসীনের ভূমিকার স্মৃতি রোমন্থন করে বলেন, এসএম মোহসীন ছিলেন অসাধারণ প্রতিভার অধিকারী একজন মানুষ।

বীর মুক্তিযোদ্ধা মোস্তাফা জব্বার ২০১৩ সাল থেকে দেশকে অস্থিতিশীল করতে মহল বিশেষের ভূমিকার সমালোচনা করে বলেন, দেশ বিরোধীরা ফেসবুকসহ বিভিন্ন সামাজিক যোগাযোগ মাধ্যমে অপপ্রচার ছড়িয়ে জাতীয় চারনীতিকে ধ্বংস করার অপচেষ্টা চালাচ্ছে।

ডা. মোঃ মুরাদ হাসান প্রয়াত তিন বিশিষ্ট জনের জীবন ও কর্মের ওপর আলোকপাত করে বলেন, তারা তাদের কর্মের মাঝে বেঁচে থাকবেন।

 #

শেফায়েত/সাহেলা/সঞ্জীব/শামীম/২০২১/২০৩৭ ঘণ্টা

তথ্যবিবরণী নম্বর : ১৯৪৩

**সারা দেশে গত ২৪ ঘণ্টায় ২ লাখ ৭ হাজার ৫১৫ জনের ভ্যাকসিন গ্রহণ**

ঢাকা, ১১ বৈশাখ (২৪ এপ্রিল) :

গত ২৪ ঘণ্টায় সারাদেশে মোট ২ লাখ ৭ হাজার ৫১৫ জন ভ্যাকসিন গ্রহণ করেছেন। এদের মধ্যে প্রথম ডোজে ২০ হাজার ১৯৪ জন এবং দ্বিতীয় ডোজে ১ লাখ ৮৭ হাজার ৩২১ জন ভ্যাকসিন গ্রহণ করেন। প্রথম ডোজে ১২ হাজার ২৭০ জন পুরুষ এবং ৭ হাজার ৯২৪ জন মহিলা ভ্যাকসিন গ্রহণ করেন। দ্বিতীয় ডোজে ১ লাখ ১৭ হাজার ৩৩ জন পুরুষ এবং ৭০ হাজার ২৮৮ জন মহিলা ভ্যাকসিন গ্রহণ করেন।

এ নিয়ে সারা দেশে গত ২৭ জানুয়ারি থেকে ২৪ এপ্রিল পর্যন্ত সর্বমোট ভ্যাকসিন গ্রহীতার সংখ্যা ৭৯ লাখ ৫৪ হাজার ১৭৬ জন। এদের মধ্যে প্রথম ডোজে ৩৫ লাখ ৯৬ হাজার ৩০৬ জন পুরুষ এবং ২২ লাখ ২ হাজার ৫৭৪ জন মহিলা ভ্যাকসিন গ্রহণ করেন। দ্বিতীয় ডোজে ১৪ লাখ ১৮ হাজার ৩০ জন পুরুষ এবং ৭ লাখ ৩৭ হাজার ২৬৬ জন মহিলা ভ্যাকসিন গ্রহণ করেন।

উল্লেখ্য, ২৪ এপ্রিল ২০২১ বিকাল ৫টা ৩০ মিনিট পর্যন্ত সরকার কর্তৃক তৈরিকৃত সুরক্ষা অ্যাপে মোট ৭২ লাখ ৬ হাজার ৫৬৫ জন ভ্যাকসিন গ্রহণের জন্য নিবন্ধন করেছেন।

#

মিজানুর/রোকসানা/সাহেলা/সঞ্জীব/আব্বাস/২০২১/২০১৪ ঘণ্টা

তথ্যবিবরণী নম্বর : ১৯৪২

**শীঘ্রই বাংলাদেশ মাছ, দুধ, ডিম, মাংসের উৎপাদনে উদ্বৃত্ত হবে**

**-কৃষিমন্ত্রী**

ঢাকা, ১১ বৈশাখ (২৪ এপ্রিল):

কৃষিমন্ত্রী ড. মোঃ আব্দুর রাজ্জাক বলেছেন, সরকার দেশের মানুষের জন্য পুষ্টিসম্মত খাবার নিশ্চিত করতে সচেষ্ট রয়েছে। এজন্য পুষ্টিসম্মত খাবার নিশ্চিতে সবচেয়ে বেশি ভূমিকা রাখতে পারে মৎস্য ও প্রাণিসম্পদ খাত। এ খাতে গত ১০ বছরে যেসব প্রযুক্তি উদ্ভাবিত হয়েছে, উদ্যোক্তা তৈরি হয়েছে ও সার্ভিস দেয়া হচ্ছে- তার পূর্ণাঙ্গ ব্যবহার করতে পারলে, দেশ যেমন দানাদার খাদ্যে স্বয়ংসম্পূর্ণ হয়েছে তেমনি আগামী ৩-৫ বছরের মধ্যে বাংলাদেশ মৎস্য, হাঁস-মুরগি, দুধ, ডিম ও মাংস উৎপাদনে উদ্বৃত্ত থাকবে।

মন্ত্রী আজ বিশ্ব ভেটেরিনারি দিবস ২০২১ উপলক্ষে বঙ্গবন্ধু ভেটেরিনারি পরিষদ আয়োজিত ভার্চুয়াল আলোচনা সভায় প্রধান অতিথির বক্তৃতায় এ কথা বলেন।

ভেটেরিনারিয়ানদের উদ্দেশ্যে মন্ত্রী বলেন, প্রযুক্তি সম্প্রসারণ ও উদ্যোক্তা সৃষ্টির মাধ্যমে এ খাতকে আরো এগিয়ে নিতে হবে। সকলের জন্য পুষ্টিসমৃদ্ধ ও নিরাপদ খাবার নিশ্চিত করতে হবে। তিনি আরো বলেন, পুষ্টিসম্মত খাবারের নিশ্চয়তার জন্য মানুষের আয় বাড়াতে হবে এবং কর্মসংস্থানও সৃষ্টি করতে হবে।

মন্ত্রী আরো বলেন, দারিদ্র্যবিমোচনে সবচেয়ে বেশি ভূমিকা রাখতে পারে কৃষি। সরকার দারিদ্র্য নিরসনে নিরলস কাজ করছে। এ ক্ষেত্রে কৃষি ছাড়া সবচেয়ে বেশি অবদান রাখতে পারে মৎস্য ও প্রাণিসম্পদ খাত।

সভায় বিশেষ অতিথি ছিলেন মৎস্য ও প্রাণিসম্পদ মন্ত্রণালয়ের সচিব রওনক মাহমুদ।

 #

কামরুল/রোকসানা/সাহেলা/সঞ্জীব/শামীম/২০২১/১৯৪৬ ঘণ্টা

তথ্যবিবরণী নম্বর : ১৯৪১

**ত্রাণ সহায়তায় এগিয়ে এলো বিসিএস ৯ম ব্যাচ ফোরাম**

‍‍‍‍‍‍‍‍‍‍‍‍‍‍‍ঢাকা, ১১ বৈশাখ (২৪ এপ্রিল):

কোভিড-১৯ এর দ্বিতীয় ঢেউয়ের কারণে চলাচল সীমিতকরণের নির্দেশনার পরিপ্রেক্ষিতে কর্মহীন মানুষের মানবিক সহায়তায় এগিয়ে এলো বিসিএস নবম ব্যাচ ফোরাম। আজ ঢাকায় ধোলাইপাড় এলাকায় বিসিএস নবম ব্যাচ ফোরামের কল্যাণ ফান্ডের আর্থিক সহায়তায় চারশত পরিবারের মাঝে মানবিক সহায়তা হিসেবে চাল, ডাল, তেল, চিনি, আলু, লবণ, সেমাইসহ বিভিন্ন নিত্য প্রয়োজনীয় উপকরণ মানবিক সহায়তা হিসেবে বিতরণ করা হয়। বিতরণকৃত এসব উপকরণ ও খাদ্য সামগ্রীতে চার সদস্য বিশিষ্ট একটি পরিবারের এক সপ্তাহ চলবে বলে আশা করা হচ্ছে।

প্রধানমন্ত্রীর কার্যালয়ের সচিব মোঃ তোফাজ্জল হোসেন মিয়ার তত্ত্বাবধানে দুর্যোগ ব্যবস্থাপনা ও ত্রাণ মন্ত্রণালয়ের সচিব মোঃ মোহসীন, মাইক্রোক্রেডিট রেগুলেটরি অথরিটির এক্সিকিউটিভ ভাইস প্রেসিডেন্ট মোহাম্মদ ফসিউল্লাহ, স্থল বন্দর কর্তৃপক্ষের চেয়ারম্যান কে এম তারিকুল ইসলাম, মৎস্য ও প্রাণিসম্পদ মন্ত্রণালয়ের অতিরিক্ত সচিব শ্যামল চন্দ্র সহ ফোরামের অন্যান্য কর্মকর্তা এ সময় উপস্থিত ছিলেন ।

ত্রাণ বিতরণ শেষে আয়োজিত অনুষ্ঠানে কর্মকর্তাগণ তাদের বক্তৃতায় সরকারের পাশাপাশি বেসরকারি বিভিন্ন সংগঠন ও ব্যক্তি উদ্যোগে কর্মহীন মানুষের মানবিক সহায়তায় এগিয়ে আসার আহ্বান জানান। এছাড়াও ফোরামের নেতৃবৃন্দ কোভিড-১৯ মোকাবিলায় প্রধানমন্ত্রী শেখ হাসিনার নেতৃত্বে মানবিক ও সামাজিক কার্যক্রমে অংশগ্রহণ অব্যাহত রাখার প্রত্যয় ব্যক্ত করেন ।

 #

সেলিম/রোকসানা/সাহেলা/সঞ্জীব/শামীম/২০২১/২০০৬ ঘণ্টা

তথ্যবিবরণী নম্বর : ১৯৪০

**জাতীয় বিশ্ববিদ্যালয়ের অনার্স ৪র্থ বর্ষের**

**ভাইভা পরীক্ষা অনলাইনে গ্রহণের সিদ্ধান্ত**

ঢাকা, ১১ বৈশাখ (২৪ এপ্রিল):

জাতীয় বিশ্ববিদ্যালয়ের অধিভুক্ত কলেজের শিক্ষার্থীদের দুর্ভোগ লাগবে ২০১৯ সালের অনার্স ৪র্থ বর্ষের ভাইভা পরীক্ষা অনলাইনে গ্রহণের সিদ্ধান্ত নেয়া হয়েছে। অনতিবিলম্বে ভাইভা গ্রহণের তারিখসহ বিস্তারিত তথ্য জাতীয় বিশ্ববিদ্যালয়ের ওয়েবসাইটের ([www.nu.ac.bd](http://www.nu.ac.bd)) মাধ্যমে সকলকে জানানো হবে।

আজ জাতীয় বিশ্ববিদ্যালয়ের উপাচার্য (রুটিন দায়িত্ব) প্রফেসর ড. মো. মশিউর রহমানের সভাপতিত্বে অনলাইন প্লাটফর্ম জুমের মাধ্যমে অনুষ্ঠিত কলেজ অধ্যক্ষদের সঙ্গে মতবিনিময় সভায় এই সিদ্ধান্ত গ্রহণ করা হয়। ভার্চুয়াল সভায় জাতীয় বিশ্ববিদ্যালয়ের বিভিন্ন অনুষদের ডিন, শিক্ষক, রেজিস্ট্রার, পরীক্ষা নিয়ন্ত্রক, বিভিন্ন কলেজের অধ্যক্ষসহ অনেকেই যুক্ত ছিলেন।

 #

ফয়জুল/রোকসানা/সাহেলা/সঞ্জীব/শামীম/২০২১/১৬৫২ ঘণ্টা

তথ্যবিবরণী নম্বর: ১৯৩৮

**করোনায় কর্মহীনদের মাঝে খুলনা সিটি মেয়রের খাদ্যসামগ্রী বিতরণ**

খুলনা, ১১ বৈশাখ (২৪ এপ্রিল):

খুলনা জেলা প্রশাসনের উদ্যোগে মানবিক সহায়তা কর্মসূচির আওতায় করোনায় কর্মহীন মানুষের মাঝে খাদ্যসামগ্রী বিতরণ আজ খুলনা জিলা স্কুল মাঠে অনুষ্ঠিত হয়। খুলনা সিটি কর্পোরেশনের মেয়র তালুকদার আব্দুল খালেক অনুষ্ঠানে প্রধান অতিথি ছিলেন। অনুষ্ঠানে গেস্ট অভ্ অনার হিসেবে অনলাইনে সংযুক্ত ছিলেন সংসদ সদস্য সেখ সালাহউদ্দিন জুয়েল।

অনুষ্ঠানে দরজি, ইজিবাইক চালক, দুস্থ নারী, বাসচালক ও অন্যান্য ক্ষতিগ্রস্ত নিম্ন আয়ের বিভিন্ন শ্রেণি-পেশার পাঁচশত জন কর্মহীনের মাঝে চাল, ডাল, আলু ও সবজি বিতরণ করা হয়।

প্রধান অতিথির বক্তৃতায় সিটি মেয়র বলেন, করোনায় নিজের নিরাপত্তার দায়িত্ব নিজেকেই নিতে হবে। অযথা বাইরে ঘোরাফেরা করা যাবে না। করোনা প্রতিরোধে মাস্ক ব্যবহার এবং শারীরিক দূরত্ব বজায় রাখার কোন বিকল্প নেই। সরকার সাধারণ মানুষের পাশে আছে।

খুলনার জেলা প্রশাসক মোহাম্মদ হেলাল হোসেনের সভাপতিত্বে বিশেষ অতিথি ছিলেন খুলনার বিভাগীয় কমিশনার মোঃ ইসমাইল হোসেন, জেলা পরিষদের চেয়ারম্যান শেখ হারুনুর রশীদ, খুলনা মহানগর আওয়ামী লীগের সাধারণ সম্পাদক এমডিএ বাবুল রানা, বীর মুক্তিযোদ্ধা মোঃ আলমগীর কবির।

#

তথ্যবিবরণী নম্বর : ১৯৩৯

**রাজশাহীতে কর্মহীন, দুস্থ ও অসহায় মানুষের মাঝে খাদ্যসামগ্রী বিতরণ**

রাজশাহী, ১১ বৈশাখ (২৪ এপ্রিল) :

রাজশাহী রিভারভিউ কালেক্টরেট স্কুল মাঠে আজ করোনাভাইরাসের প্রাদুর্ভাবের কারণে ৯টি উপজেলায় ক্ষতিগ্রস্ত কর্মহীন, দুস্থ ও অসহায় মানুষের মঝে রাজশাহী জেলা প্রশাসনের আয়োজনে বিভাগীয় কমিশনার ড. মোঃ হুমায়ূন কবীর খোন্দকার প্রধান অতিথি হিসেবে স্বাস্থ্যবিধি মেনে সামাজিক দূরত্ব বজায় রেখে প্রধানমন্ত্রীর পক্ষে এ খাদ্যসামগ্রী বিতরণ করেন।

জেলা দুর্যোগ ব্যবস্থাপনা তহবিল থেকে প্রধানমন্ত্রী শেখ হাসিনার নির্দেশনায় জেলা প্রশাসনের আয়োজনে দিনমজুর, ছিন্নমূল, হিজড়া, হরিজনসহ রাজশাহী সিটি কর্পোরেশনের বস্তি এলাকার ২০০টি অসহায়, দুস্থ ব্যক্তি ও পরিবারের মাঝে খাদ্যসামগ্রী হিসেবে প্রতিজনকে ১০ কেজি চাল, ১ কেজি ডাল, ১ কেজি চিড়া, ১ কেজি পেঁয়াজ, ২ কেজি আলু ও ৫০০ গ্রাম করে সয়াবিন তেল প্রদান করা হয়।

অনুষ্ঠানে প্রধান অতিথি বলেন, আপনারা সরকারি নির্দেশনা মেনে চলুন। আপনারা স্বাস্থবিধি মেনে চলবেন, মাস্ক পরিধান করবেন। অসহায় ও ক্ষতিগ্রস্ত মানুষের মাঝে এ ধরণের সহায়তা প্রদান অব্যাহত থাকবে।

জেলা প্রশাসক আব্দুল জলিলের সভাপতিত্বে অনুষ্ঠানে স্থানীয় সরকার বিভাগের উপপরিচালক শাহানা আক্তার জাহানসহ জেলা প্রশাসনের কর্মকর্তাবৃন্দ উপস্থিত ছিলেন।

#

সুলতান/রোকসানা/সাহেলা/সঞ্জীব/আব্বাস/২০২১/১৮২২ ঘণ্টা

তথ্যবিবরণী নম্বর : ১৯৩৭

**মুখ খুলছেন হেফাজত নেতারা, মার্চের তান্ডবে বিএনপি ছিল সক্রিয়, দিয়েছে অর্থ**

**---তথ্য ও সম্প্রচার মন্ত্রী**

ঢাকা, ১১ বৈশাখ (২৪ এপ্রিল) :

আওয়ামী লীগের যুগ্ম সাধারণ সম্পাদক এবং তথ্য ও সম্প্রচার মন্ত্রী ড. হাছান মাহ্‌মুদ বলেছেন, ‘হেফাজতের গ্রেফতার হওয়া নেতারা মুখ খুলতে শুরু করেছেন এবং তারা ইতোমধ্যেই স্বীকার করেছে, কোথায় কখন কার বাসায় বৈঠক হয়েছে, কারা অর্থায়ন করেছে।'

মন্ত্রী বলেন, 'আপনারা দেখেছেন ভারতের ইকনোমিক টাইমস ও বাংলাদেশের কয়েকটি পত্রিকায় প্রকাশিত প্রতিবেদনে এসেছে, ২৬ থেকে ২৮ মার্চ সারা দেশে হেফাজতের ব্যানারে যে তান্ডব চালানো হয়েছে, সেখানে বিএনপি-জামাত সক্রিয় অংশ নিয়েছে, অর্থ যোগান দিয়েছে এবং পাকিস্তানি গোয়েন্দা সংস্থা সাহায্য করেছে।'

আজ রাজধানীর মিন্টু রোডের বাসভবন থেকে অনলাইনে মন্ত্রী তার নির্বাচনি এলাকা রাঙ্গুনিয়ায় নিজের পক্ষ থেকে দুই হাজার স্বল্প আয়ের মানুষের মাঝে খাদ্যসামগ্রী বিতরণ উদ্বোধনের পর সাংবাদিকদের প্রশ্নের জবাবে এ সকল কথা বলেন।

ড. হাছান মাহ্‌মুদ বলেন, ‘হেফাজতে ইসলামের ব্যানারে ২৬ থেকে ২৮ মার্চ যেভাবে সারা দেশে তান্ডব চালিয়ে নিরীহ মানুষের ঘরবাড়ি-সহায়-সম্পত্তি, যানবাহন জ্বালিয়ে দেয়া হয়েছে, ভূমি অফিসে আগুন দিয়ে সাধারণ মানুষের জমির দলিলপত্র পোড়ানো, ফায়ার-রেল-পুলিশ স্টেশনে হামলা হয়েছে, ঐতিহ্য-পুরাকীর্তি ধ্বংস করা এমনকি ভিন্ন ধর্মের উপাসনালয়ে হামলা হয়েছে, এটি নিছক বিচ্ছিন্ন কোনো ঘটনা নয়।'

মন্ত্রী বলেন, 'একটি বৃহৎ পরিকল্পনার অংশ হিসেবে সরকার পতনের উদ্দেশ্যে দেশে নৈরাজ্য সৃষ্টি করা হয়েছিল এবং তাতে বিএনপি ও জামাত পুরোপুরিভাবে সহায়তা ও অর্থ দিয়েছে এবং পাকিস্তানি গোয়েন্দা সংস্থা থেকেও অর্থায়ন পেয়েছে। সুতরাং এই নৈরাজ্যে যারা জড়িত ছিল এবং যারা সহযোগিতা করেছে, তাদের কোনোভাবেই ছাড় নয়।'

এর আগে অনলাইনে রাঙ্গুনিয়ায় দরিদ্রদের মাঝে খাদ্যসামগ্রী বিতরণ উদ্বোধন অনুষ্ঠানে মন্ত্রী করোনাকালে দিনমজুর, মাঝি, রিক্সা-ভ্যানচালকসহ খেটে-খাওয়া নিম্নবিত্তদের সাহায্যে এগিয়ে আসতে তার এলাকার আওয়ামী লীগ ও অঙ্গসংগঠনের নেতাকর্মীদের প্রতি আহ্বান জানান। একইসাথে আওয়ামী লীগ সভাপতি প্রধানমন্ত্রী শেখ হাসিনার নির্দেশানুসারে তাদেরকে কৃষকদের ধানকাটায় সহযোগিতা অব্যাহত রাখার নির্দেশ দেন তিনি।

ড. হাছান মাহ্‌মুদের পারিবারিক প্রতিষ্ঠান এনএনকে ফাউন্ডেশন থেকে রাঙ্গু‌নিয়ার পোমরা, হোছনাবাদ, মরিয়মনগর, চন্দ্রঘোনা ও পৌরসভা এলাকার দুই হাজার প‌রিবা‌রকে খাদ্যসামগ্রী দেয়ার এ আয়োজনে রাঙ্গুনিয়া প্রান্তে উপস্থিত ছিলেন ফাউন্ডেশনের পরিচালক খালেদ মাহমুদ, চট্টগ্রাম উত্তর জেলা আওয়ামী লীগের ধর্ম সম্পাদক ও রাঙ্গুনিয়া পৌরসভার মেয়র মোঃ শাহজাহান সিকদার, সাংগঠনিক সম্পাদক নজরুল ইসলাম তালুকদার, এনএনকে ফাউন্ডেশনের আবদুর রউফ মাস্টার, জসিম উদ্দিন তালুকদার, এমরুল করিম রাশেদ, উপজেলা যুবলীগের সভাপতি শামসুদ্দোহা সিকদার আরজু প্রমুখ। করোনাকালে এই সাহায্যদান অব্যাহত থাকবে বলে জানান মন্ত্রী।

#

আকরাম/রোকসানা/সাহেলা/সঞ্জীব/আব্বাস/২০২১/১৭৩০ ঘণ্টা

তথ্যবিবরণী নম্বর : ১৯৩৬

**এসএমই উদ্যোক্তাদের মেধাস্বত্বকে যথাযথ প্রক্রিয়ায় সংরক্ষণের জন্য রেজিস্ট্রেশনের আহ্বান শিল্পমন্ত্রীর**

ঢাকা, ১১ বৈশাখ (২৪ এপ্রিল):

শিল্পমন্ত্রী নূরুল মজিদ মাহমুদ হুমায়ূন বলেছেন, ক্ষুদ্র ও মাঝারি শিল্প উদ্যোক্তাদের (এসএমই) মেধাস্বত্বকে যথাযথ প্রক্রিয়ায় সংরক্ষণের জন্য রেজিস্ট্রেশন করতে হবে। এসএমইখাতকে অর্থনৈতিকভাবে আরো সমৃদ্ধ ও টেকসই করতে এ খাতের উদ্যোক্তাদের মেধাস্বত্ব সংরক্ষণ করতে হবে। এসএমইখাতসহ সকল শিল্প ক্ষেত্রের গুরুত্বারোপ করে নতুন পেটেন্ট আইন প্রণয়ন করা হয়েছে। এখন নতুন পেটেন্ট আইনের TRIPS চুক্তির সাথে মিল রেখে সাজানোর কাজ করছে। মেধাস্বত্ব একটি প্রতিষ্ঠানের সবচেয়ে বড় সম্পদ, বিশেষ করে এখন এসএমই খাতের জন্য এটি অত্যন্ত গুরুত্বপূর্ণ। সরকার দেশের অর্থনৈতিক উন্নয়নে সৃজনশীল মেধাস্বত্ব সুরক্ষা ও সংরক্ষণে সর্বাধিক গুরুত্বারোপ করে কাজ করছে।

 বিশ্ব মেধাসম্পদ দিবস উদ্‌যাপন উপলক্ষে ঢাকা বিশ্ব বিদ্যালয়ের আইন অনুষদ আয়োজিত "Protection of IP Rights in Bangladesh with special reference to SMEs" শীর্ষক ওয়েবিনারে প্রধান অতিথির বক্তব্যে শিল্পমন্ত্রী এসব কথা বলেন। ঢাকা বিশ্ববিদ্যালয়ের আইন অনুষদের ডিন, প্রফেসর ড. মোঃ রহমত উল্লাহ এর সভাপতিত্বে বিশেষ অতিথি ছিলেন সুপ্রিম কোর্টের হাইকোর্ট বিভাগের সম্মানিত বিচারপতি মোঃ আশরাফুল কামাল। এতে মূল প্রবন্ধ উপস্থাপন করেন ঢাকা বিশ্ববিদ্যালয়ের আইন বিভাগের প্রফেসর ড. মোঃ তৌহিদুল ইসলাম। অন্যদের মধ্যে বক্তব্য রাখেন আইপি কাউন্সিলর ফর সাউথ এশিয়া অফ দ্য ইউএস পেটেন্ট এন্ড ট্রেডমার্ক অফিসের ইউএসপিটিও, জন কাবেকা (John Cabeca), ডিপিডিটি’র রেজিস্ট্রার মোঃ আব্দুস সাত্তার, কপিরাইট অফিসের রেজিস্ট্রার জাফর রাজা চৌধুরী, WIPO এর আইপি ফর বিজনেস ডিভিশনের কাউন্সিলর ক্রিস্টোফার কালানজে (Christopher Kalanje), আইপি পলিসি এডভাইজর ফর সাউথ এশিয়া অফ দ্য ইউএস পেটেন্ট এন্ড ট্রেডমার্ক অফিসের (ইউএসপিটিও) সিনিয়র কমার্শিয়াল স্পেশালিস্ট মিস শিল্পি ঝাঁ (Shilpi Jha)। অনুষ্ঠানে সমাপনী বক্তব্য রাখেন ঢাকা বিশ্ববিদ্যালয়ের আইন বিভাগের চেয়ারম্যান অধ্যাপক ড. নজরুল ইসলাম।

মন্ত্রী বলেন, ঢাকা বিশ্ববিদ্যালয়ের আইন অনুষদের শিক্ষকগণের মেধাস্বত্ব আইনের ওপর দক্ষতা কাজে লাগিয়ে একটি আইন অনুষদে মেধাস্বত্ব আইন কেন্দ্র প্রতিষ্ঠা করতে পারে, যেখানে মেধাস্বত্বের ওপর নানা ধরনের গবেষণা ও প্রশিক্ষণের ব্যবস্থা থাকবে। তিনি আরো বলেন, আইন অনুষদ একটি টেকনোলজি ট্রান্সফার সেন্টারের মাধ্যমে আবিষ্কারক ও ইন্ডাস্ট্রির মাঝে সেতুবন্ধরূপের কাজ করে এর বাণিজ্যিকীকরণসহ ফ্রাঞ্চায়, জিং, লাইসেন্সিং, রয়ালটি নিশ্চিতকরণ, মূল্য নির্ধারণ ও শুরুর জন্য তহবিল গঠনে সাহায্য করতে পারে। একটি রিয়েল টাইম মেধাস্বত্ব আইন ক্লিনিকের মাধ্যমে এসএমই-কে ব্রান্ড নিরাপত্তা, নকশা ও আবিষ্কার এবং মেধাস্বত্ব এর বিভিন্ন সমস্যা সমাধানে যেমন- রেজিস্ট্রেশনে সাহায্য করা কিংবা তাদের পক্ষে মামলা পরিচালনা করা ইত্যাদি। মেধাস্বত্ব অধিকার সংরক্ষণ ও সুরক্ষায় শিল্প মন্ত্রণালয় যথাসম্ভব সব ধরণের নীতি সহায়তা দেবে বলে তিনি আশ্বস্ত করেন।

উল্লেখ্য, আগামী ২৬ এপ্রিল বিশ্ব মেধাসম্পদ দিবস। ২০২১ সালের বিশ্ব মেধাসম্পদ দিবসের এবারের প্রতিপাদ্য : IP and SMEs: Taking your ideas to market.

#

জাহাঙ্গীর/রোকসানা/সাহেলা/সঞ্জীব/শামীম/২০২১/১৭২৭ ঘণ্টা

তথ্যবিবরণী নম্বর : ১৯৩৫

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১১ বৈশাখ (২৪ এপ্রিল) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ২০ হাজার ৫৭১ জনের নমুনা পরীক্ষা করে ২ হাজার ৬৯৭ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৭ লাখ ৪২ হাজার ৪০০ জন।

গত ২৪ ঘণ্টায় ৮৩জন-সহ এ পর্যন্ত ১০ হাজার ৯৫২ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৬ লাখ ৫৩ হাজার ১৫১ জন।

#

দলিল/রোকসানা/সাহেলা/সঞ্জীব/আব্বাস/২০২১/১৭৩২ ঘণ্টা

তথ্যবিবরণী নম্বর : ১৯৩৪

**সড়ক পরিবহন ও সেতুমন্ত্রীর নামে ভুয়া আইডিতে**

**প্রচারিত বক্তব্যে বিভ্রান্ত না হওয়ার অনুরোধ**

ঢাকা, ১১ বৈশাখ (২৪ এপ্রিল) :

সম্প্রতি সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদেরের নামে ফেসবুকে অনেকগুলো ভুয়া আইডি থেকে অনেকে উদ্দেশ্যমূলকভাবে বিভিন্ন বক্তব্য ও ছবি আপলোড করছে, যা আইনগতভাবে শাস্তিযোগ্য অপরাধ।

প্রকৃতপক্ষে তিনি যে ফেসবুক আইডি ব্যবহার করছেন, সেটি ভেরিফাইড ফেসবুক আইডি। ভেরিফাইড আইডি ছাড়া অন্য সকল ভুয়া আইডি থেকে প্রচারিত বক্তব্য, ছবি বা অন্য কোনো কনটেন্ট থেকে বিভ্রান্ত না হওয়ার জন্য অনুরোধ জানিয়েছে সড়ক পরিবহন ও সেতু মন্ত্রণালয়।

#

ওয়ালিদ/জুলফিকার/জসীম/শামীম/২০২১/১৫৪২ ঘণ্টা

তথ্যবিবরণী নম্বর : ১৯৩৩

**এনার্জি স্টোরেজ-এর ব্যবস্থাপনা টেকসই করা সময়ের দাবি**

**-বিদ্যুৎ প্রতিমন্ত্রী**

ঢাকা, ১১ বৈশাখ (২৪ এপ্রিল) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, এনার্জি স্টোরেজ-এর ব্যবস্থাপনা টেকসই করা সময়ের দাবি। নাবায়নযোগ্য জ্বালানি ও ইলেকট্রিক ভিহাইকেলের ব্যবহার যত বাড়বে এনার্জি স্টোরেজ-এর প্রয়োগও তত বাড়বে। এনার্জি স্টোরেজ ব্যবহার মূল্য সাশ্রয়ী হতে হবে।

প্রতিমন্ত্রী আজ এনার্জি এন্ড পাওয়ার ম্যাগাজিনের উদ্যোগে আয়োজিত Storage Applications in Bangladesh Power System শীর্ষক ওয়েবিনারে প্রধান অতিথির বক্তব্যে এসব কথা বলেন। তিনি বলেন, বাংলাদেশের প্রেক্ষিতে পিক-অফপিক আওয়ার, সাশ্রয়ী জ্বালানি, স্টোরেজ ব্যবস্থাপনা নির্ধারণ করা প্রয়োজন। নবায়নযোগ্য জ্বালানির পুরো সুবিধা নিতে হলে, Energy Storage নিয়ে ভাবার বিকল্প নেই । তাছাড়া, অফ পিকে বিদ্যুতের চাহিদা কম থাকে, এই সময়ের বিদ্যুৎ storage এর মাধ্যমে বিদ্যুতের পিক চাহিদাও মেটানো সম্ভব হবে।

প্রতিমন্ত্রী আরো বলেন, অর্থনীতি এবং অন্যান্য কারিগরি দিক বিবেচনা করে আমাদের দেশের জন্য Energy Storage এর কোন কোন উপায় বেশি কার্যকরী হবে ও পরিবেশগত এবং কারিগরি চ্যালেঞ্জ কী হতে পারে তা খুঁজে বের করতে হবে। গবেষণার জন্য অর্থায়ন বাংলাদেশ জ্বালানি ও বিদ্যুৎ গবেষণা কাউন্সিল হতে সংগ্রহ করা যেতে পারে এবং স্রেডা হতে প্রয়োজনীয় লজিস্ট্রিক সাপোর্ট পাওয়া যেতে পারে।

ওয়েবিনারে মূল প্রবন্ধ উপস্থাপন করেন যুক্তরাস্ট্রের অটোমেশন ও পাওয়ার সলিউশন বিষয়ক সফটওয়্যার প্রতিষ্ঠান ইট্যাব -এর ভিপি অপটিমাইজেশন ড. আহমেদ সাবের। তিনি বিভিন্ন ব্যাটারি ও তার ধারন ক্ষমতা, নবায়নযোগ্য জ্বালানি ও এর চ্যালেঞ্জ, এনার্জি স্টোরেজ পোডাক্টস, সোপ-ক্যাপ, ফোয়েল সেল, পাম্প স্টোরেজ, টেকসই জ্বালানি  ইত্যাদি বিষয় তাঁর উপস্থাপনায় উল্লেখ করেন।

এনার্জি এন্ড পাওয়ার ম্যাগাজিনের সম্পাদক মোল্লাহ আমজাদ হোসেনের সঞ্চালনায় ভার্চুয়াল অনুষ্ঠানে অন্যান্যের মাঝে পাওয়ার সেলের মহাপরিচালক মোহাম্মদ হোসেন, স্রেডার চেয়ারম্যান মোহাম্মদ আলাউদ্দিন, বুয়েটের নিউক্লিয়ার পাওয়ার ইঞ্জিনিয়ারিং ইন্সটিটিউটের পরিচালক ড. আব্দুল হাসিব চৌধুরী, জি আই জেড-এর অনুষ্ঠান সমন্বয়ক আল মোতাব্বির বিন আনাম বক্তব্য রাখেন।

#

আসলাম/জুলফিকার/জসীম/শামীম/২০২১/১৪৪৪ ঘণ্টা